Document ID: /fineweb-2-swissfilter-quality_10-filterrobots/filtered/02038.jsonl.gz/205

Sper plirs eveniments sco in di da musica a scola, represchentaziuns da ballet e concertins durant tut l’onn da giubileum, fan er part trais arranschaments principals al program. Cun in concert da giubileum ils 24 da favrer 2018 cumenza la Scola da musica d’Engiadin’Ota ses program da giubileum.
Grond’acceptanza
Co il vicepresident da la scola Schimun Caratsch ha declerà ad RTR, giaudia quella ina fitg bun’acceptanza en Engiadin’Ota. Quai haja per exempel demussà il cler resultat da votaziun dal 2008, cura che passa 80% da la populaziun aveva ditg gea a la dumonda sche la scola duai daventar ina lezia dal Circul regiunal. Entant è il circul abolì e dapi quest onn la nova Regiun Malögia en vigur.
Finanziaziun pli difficila
Per la Scola da musica Engiadin’Ota signifitga quel midament dapli lavur birocratica ed ina tscherta malsegirtad, ha agiuntà Caratsch. Nov ha la scola numnadamain dad ir a tractar cun mintga singula vischnanca ina cunvegna da prestaziun. Quella vala mintgamai quatter onns.
Cun quest nov model dettia er damain raps ord la regiun, uschia che la scola haja dad ir sur ils cudeschs a reguard la finanziaziun da l’organisaziun, ha ditg Schimun Caratsch. La Scola da musica Engiadin'Ota ha actualmain bun 25 magisters che instrueschan radund 620 scolaras e scolars.
Ord l'archiv da RTR
RR actualitad 12:00